《文华殿入直》
明代·金湜

秘殿深沈凤阁东，中官催召宠恩隆。露分仙掌蔷薇绿，酒赐宫壶琥珀红。

咫尺龙颜呈日表，从容天语出渊衷。侍臣才调皆班马，独愧抽毫赋未工。

作者简介：明浙江鄞县人，字本清，号太瘦生，又号朽木居士。正统中举人。以善书授中书舍人，升太仆寺丞，风节甚著。成化间使朝鲜，还朝致仕，屡征不起。善画竹石，篆隶行草，皆有晋人风度，亦善摹印篆。